
סיום מסכת מגילה - כולל "זוהר החיד"א"



עמית הולנדר

‏חיפה, שבט התשס"ח
ברשות כבוד מורי ורבי, הרב זייני שליט"א. ברשות הרבנים וברשות כל הקהל הקדוש.
הודו לה' כי טוב, כי לעולם חסדו
. ברוך ה', זכיתי להיות חלק מן הכולל בשנה וחצי האחרונות. אני מוכרח לספר לכם, ששבוע אחרי שבוע, אני נדהם כל פעם מחדש. כל שבוע, יום יום, מתאספים יהודים יקרים ללמוד תורה. אחרי יום עבודה ארוך ומייגע, כאשר המשפחות מחכות בבית - איפה אבא? בכולל, לומד תורה. כל ערב - להתנתק מן הסביבה ולשקוע בתורה בצורה כזו, זה דבר מדהים.

האר"י הקדוש אומר שבמצרים היה הדיבור בגלות. פרעה - מלשון פה רע. שמעתי מהאדמו"ר מצאנז, בשם אביו זצ"ל, שפירש על דרך החסידות, שא"א היה ללמוד. כל הזמן צריך לעסוק בכל מיני דברים, צריך לשתות, צריך הפסקות, לא מצליחים להתרכז בלימוד תורה.
הדרך הזו בכולל, לעזוב את הכל למען התורה, זה לא רק דבר יפה, זה שיעור מוסר שלא כדאי לפספס.
אני חייב להוסיף קושי נוסף שעמד בדרכנו וברוך ה', בכל זאת לא רפו ידינו מן התורה. הייתה התעקשות שנלמד דווקא גמרא. אני מוכרח להודות שהיו לי הרבה התלבטויות בעניין, אבל באמת אין דבר יותר מתאים ללימוד הלילי שלנו כמו הגמרא, כפי שאומר רבי נחמן מברסלב
:
... שילמד בלילה תורה שבעל-פה, הינו גמרא שהיא בחינת לילה. כדאיתא במדרש, 'כשהיה משה בהר ארבעים יום וארבעים לילה, לא היה יודע מתי יום ומתי לילה, רק על-ידי-זה כשהיה לומד תורה שבכתב, היה יודע שהוא יום, וכשלמד תורה שבעל-פה, היה יודע שהוא לילה'. נמצא, שהתורה שבעל-פה היא בחינת לילה. וכמו שאמרו רבותינו, זכרונם לברכה (סנהדרין כד.): "במחשכים הושיבני" 'זה תלמוד בבלי'. וכתיב (בראשית א): "ולחשך קרא לילה".
כלומר, דווקא הלילה, הזמן בו הדברים לא ברורים, המציאות מכוסה ונעלמת תחת החושך, זה הזמן המתאים ללימוד של תורה שבע"פ
, תורה שמתגלית לא בדרך הגילוי והנבואה, אלא על ידי מאמציהם ויגיעתם של חכמי ישראל לחשוף את "אורה - זו תורה" הגנוזה בתורה שבכתב בהעלם.
ובאמת, התחלת התורה שבע"פ הגלויה לנו היא מאנשי כנסת הגדולה, שפסקו נביאים אחרונים והתרוממה קרנה של התורה שבע"פ ע"י חכמי ישראל
. "חיי עולם נטע בתוכנו".
הקב"ה גלגל את פני הדברים כך שהמסכת הראשונה שאנחנו מסיימים זו מסכת מגילה והעיתוי הוא השבוע בו אנחנו נכנסים לחודש אדר. למדנו במסכת מגילה (יט א) שהמגילה נקראת ספר ונקראת אגרת ומסביר ה"שפת אמת"
 שמשמעות העניין היא שמגילת אסתר היא הממצעת ומחברת בין תורה שבכתב לתורה שבע"פ, בין ספר לאגרת, שהרי אז התחיל שורש תושב"ע, אנשי כנסת הגדולה ובית שני. וכן מבאר בעל התניא עפ"י התלמוד בשבת
 (פח א) שבימי אחשורוש מסתיימת קבלת התורה ופורים נחשב כגמר של מתן תורה ע"י קבלת תושב"ע ברצון.
אם כן, נראה שאין פתיחה מתאימה יותר ללימוד תושב"ע כמו מסכת מגילה ונראה לענ"ד שהסיום שלנו נותן לנו הוראות בלימוד התורה.

ראשית אומר התלמוד:

ואמר ר' שפטיה אמר ר' יוחנן כל הקורא בלא נעימה ושונה בלא זמרה עליו הכתוב אומר (יחזקאל כ) וגם אני נתתי להם חוקים לא טובים [ומשפטים לא יחיו בהם].

כלומר, הן הקורא - תורה שבכתב, והן השונה - תורה שבעל פה, צריך ללוות את לימודו בסוג השירה המתאימה. "ובלילה שירֹה עמי
"
. יש ביטוי של הרב קוק זצ"ל
: 'כמו שיש חוקים לשירה, כך יש שירה לחוקים'. הלימוד איננו רק ניתוח איטלקטואלי, אלא גם חוויה עמוקה, לחיות את התורה הנקראת שירה.
מתקיף לה אביי משום דלא ידע לבסומי קלא (יחזקאל כ) משפטים לא יחיו בהם קרית ביה?

אביי מקשה: אם מישהו לא יודע לשיר יפה, יש לקרוא עליו את הפסוק "וגם אני נתתי להם חוקים לא טובים ומשפטים לא יחיו בהם"?! שימו לב! אביי לא חולק על ההדרכה, אלא על המאמר החריף שאומר רבי יוחנן על אדם כזה
. רצונו לומר, גם מי שאינו יודע לחיות את לימודו, אל יתיאש! המאור שבתורה ילבה את נשמתו עד שתהא שלהבת-יה העולה מאליה.

אלא הכתוב מורה על בעיתיות אחרת:

 אלא כדרב משרשיא דאמר שני תלמידי חכמים היושבים בעיר אחת ואין נוחין זה את זה בהלכה עליהם הכתוב אומר וגם אני נתתי להם חוקים לא טובים ומשפטים לא יחיו בהם.

כלומר, מסביר ה'בן איש חי
', התיאור החריף הזה הוא על מציאות שיש שני ת"ח שמחלוקתם אינה אמיתית, אלא כל רצונם הוא לסתור כל אחד דברי חברו, רצון כל אחד הוא להצדיק את עצמו והם מסרבים לראות ב'חיי עולם שנטע בתוכנו" שמגלה השני. לימוד תורה כזה שמשמש על מנת להתגדל בה
, כמוהו כקורא קריאת שמע במבואות המטונפים
. זו אינה תורת חיים. זו גסות.
היחס הנכון בלימוד תורה הוא למצות את כל השיטות, לבחון ולמפות את כל המקרים האפשריים וכל הסברות האפשריות. לחלוק אחד על השני לא מתוך נצחנות ורצון לחבל זה לזה בהלכה, אלא על מנת להעמיד דברי כל אחד במקומו הראוי לו, אבל ישנו מקום כזה.

אלו ת"ח שבארץ ישראל שמנעימין זה לזה בהלכה
. זו תורת ארץ ישראל, תורה שלשמה מוכן רבי זירא לשכוח את כל לימודו בבבל. גסות לבבל נחית
. זו ההדרכה השניה.
אמר רבי פרנך אמר רבי יוחנן כל האוחז ספר תורה ערום נקבר ערום ערום סלקא דעתך
 אלא אימא נקבר ערום בלא מצות בלא מצות סלקא דעתך אלא אמר אביי נקבר ערום בלא אותה מצוה.

אמר רבי ינאי בריה דרבי ינאי סבא משמיה דרבי ינאי רבה מוטב תיגלל המטפחת ואל יגלל ספר תורה:

כמובן, דברים ככתבן, אך נראה להעמיס בזה דרוש נוסף, לפי דרכנו. אל התורה שבכתב, לפחות אחר שבירת לוחות ראשונים
, א"א לגשת באופן ישיר, בלי תורה שבע"פ, בלי ת"ח חי ונושם. צריך ת"ח שינחה וידריך, איש אשר רוח בו
 - שיודע להלוך נגד רוחו של כל אחד ואחד
. וכבר אמר רבא
 "כמה טפשים אותם אנשים שקמים בפני ספר תורה ולא קמים בפני תלמיד חכם".
שמעתי פעם את הרב פובלסקי, ראש ישיבת פונוביץ', מדגיש את התורה הבאה מרב. התלמוד במסכת מכות
 אומר תלמיד שגלה, כלומר שהתחייב גלות, מגלין רבו עמו. הרב גולה ביחד אתו. מדוע? כתוב "וחי". ללא הרב , אין לתלמיד תורה, לא ספרים, הוא צריך רב! ללא רב זו אינה תורה וללא תורה אין לו חיים.
וממשיך התלמוד ומדריך אותנו לתרגם ולהתאים את הלימוד שלנו למהלך הזמנים המתחלפים, דברי תורה פרין ורבין, אבל משֹמרות נטועים
.
 (ויקרא כג) וידבר משה את מועדי ה' אל בני ישראל.

ואת השאר הוא לא דיבר?! אלא ללמד:

מצותן שיהיו קורין אותן כל אחד ואחד בזמנו:

בכל זמן יש לקרוא את הפרשה המתאימה לאותו הזמן. ומוסיפה הברייתא:

ת"ר משה תיקן להם לישראל שיהו שואלין ודורשין בענינו של יום (זו תורה שבעל פה) : הלכות פסח בפסח הלכות עצרת בעצרת הלכות חג בחג.
הדרן עלך...
� תהלים, קז, א.


� ליקוטי מוהר"ן, תורה ג. [הוצאתי מההקשר, אך התוכן נשמר. ע.ה.]


� זוה"ק ח"ג עמ' כג, ב. (מצוטט במנוה"מ ח"ב עמ' 293)


� רסיסי לילה אות מג, ה.


� פורים תרמו.


� 'ויתיצבו בתחתית ההר א"ר אבדימי בר חמא בר חסא מלמד שכפה הקב"ה עליהם את ההר כגיגית ואמר להם אם אתם מקבלים התורה מוטב ואם לאו שם תהא קבורתכם א"ר אחא בר יעקב מכאן מודעא רבה לאורייתא אמר רבא אעפ"כ הדור קבלוה בימי אחשורוש דכתיב (אסתר ט) קימו וקבלו היהודים קיימו מה שקיבלו כבר'.


� תהלים, מב, ט.


� ר' חגיגה יב, ב.


� המחשבה הישראלית עמ' כג.


� מהרש"א.


� בניהו, על אתר.


� עפ"י אבות ד, ז.


� כך דורש התלמוד בברכות (כד ב) על פסוק זה.


� עפ"י סנהדרין כד, א.


� קידושין מט, א.


� לדעת הריטב"א, הקושיה היא להחמיר, וכי זה כל עונשו שיקבר ללא תכריכים?


� דברי סופרים אות לב.


� עפ"י במדבר כז, יח.


� רש"י.


� מכות כב, ב.


� מכות י, א.


� עפ"י ביאור המהר"ל בבאר הגולה עמ' יט.

